  Майя Бывальцева Удмуртилэн тӧроезлэсь ужзэ быдэсъясь Александр Бречалов 3-тӥ куарусёнэ «Забег добрых дел» ӟечлэсьтон ужрадэ пыриськоз. Со 10 иськемез ортчыны малпа, ивортӥзы радъясьёсыз. Оглом Ижкарысь Шор площадьысен сюрслэсь трос адями бызьыны потоз. «Забег добрых дел» — аспӧртэм ӵектос, пичи кичӧлтонысен кутскыса, со спортъя но ӟечлэсьтонъя калыккуспо ӵектослы пӧрмиз. Ми шумпотыса сое Ижкарын пумитаськомы но Кивалтэтлэн командаеныз, Удмуртиын улӥсьёсын ӵош «нылпиослы-бубылиослы» юрттон понна 3-тӥ куарусёнэ стартэ потомы», — пусйиз улосвыл кивалтӥсь. Тодэ вайытом, ӟечлэсьтон ужрад «буллёзный эпидермолиз» висёнлэсь курадӟись нылпиослы юрттон вылысь радъяське. Ижкарын со «Удмуртия — спортлэн интывылэз» ӵектос улсын ортчоз. Со нуналэ бызьылыны потозы Новороссийскын но Волгоградын. Валтӥсь ужрад Москваын 8-тӥ коньывуонэ ортчоз. Ваньзылы финиш гожез ортчемъёслы синпель медаль сётозы, со нимысьтыз ужрадэ пыриськисьёс понна лэсьтэмын, нош эскиззэ дасяз нылпи-бубылилэн семьяез. «Забег добрых дел» ужрадлэн Ижкарын радлыкез: 8.00–9.00 — пыриськисьёслы люкаськон дыр; 9.00 — ужрадэз сӥё-дано усьтон; 9.15–9.25 — разминка; 9.30 — нылпиос-бубылиос понна 100 метре бызён; 9.40 -10 но 21,1 иськеме бызён (яке нылпиосты-бубылиосты пусъем бере); 9.43 — 2 иськеме бызён; 9:50 — 12:00 — финишын медальёсын пусъён, сцена вылын возьматонъёс; 10.00–12.00 — крезьгуро программа, анимаци площадкаослэн ужамзы; 12.00–12.30 — вормисьёсты пусъён; 12.30 — ужрадэз ворсан. «Дети-бабочки» фондлы но соин чаклано нылпиослы котькуд мылкыд карись юрттыны быгатэ — 2, 10 яке 21 иськемез бызёнэ пыриськыса яке коньдон келяса. Куронъёсын тодматскыны но пусйиськыны (31-тӥ гудырикошконозь) луэ  яке  плтаформаын. Тегъёс: Мерлык Спорт Ижкар Удмуртия АлександрБречалов  